ኢትዮጵያ በምሥራቅ አፍሪካ ሠላምና መረጋጋት ለማስፈን እያደረገች ያለውን ጥረት እንግሊዝ ትደግፋለች
– ኢትዮጵያ በምሥራቅ አፍሪካ ቀንድ ዘላቂ ሠላምና መረጋጋት ለማስፈን እያደረገች ያለውን ሁለንተናዊ ጥረት እንግሊዝ እንደምትደገፍ አስታወቀች።የኢፌዴሪ የውጭ ጉዳይ ሚኒስትር ዶክተር ቴድሮስ አድሓኖም የእንግሊዝ የደህንነት ሚኒስትር ጀምስ ብሮክን ዛሬ በጽህፈት ቤታቸው ተቀብለው አነጋግረዋል።  የውጭ ጉዳይ ሚኒስትር ዶክተር ቴድሮስ በዚሁ ጊዜ እንዳሉት ኢትዮጵያ ባልተረጋጋው የምሥራቅ አፍሪካ ቀጠና ዘላቂ ሠላማም ለማምጣት በምታደርገው ጥረት የእንግሊዝ ድጋፍ ወሳኝ ነው።በሁለቱ ሀገራት መካከል ያለውን የቆየ ወዳጅነት ወደ ላቀ ደረጃ በማድረስ ለጋራ ተጠቃሚነት በቅርበት መሥራት እንደሚጠበቅባቸውም ሚኒስትሩ ገልጸዋል።የእንግሊዝ የደህንነት ሚኒስትር ጀምስ ብሮክ በበኩላቸው ኢትዮጵያ በምሥራቅ አፍሪካ ሀገራት ዘላቂ ሠላምና መረጋጋት ለማምጣት የላቀ ሚና እንዳላት ገልጸው በዚህ ረገድ የምታደርገው ጥረት የእንግሊዝ ድጋፍ ተጠናክሮ እንደሚቀጥል አረጋግጠዋል።በተለይ በሶማሊያ ዘላቂ ሠላምና መረጋጋት በማስፈንና በደቡብ ሱዳን የተከሰተውን ፖለቲካዊ ቀውስ ወደ ስምምነት እንዲያመራ በማድረግ በኩል የኢትዮጵያ አስተዋጽኦ ከፍተኛ መሆኑን በአድናቆት ተናግረዋል።ኢትዮጵያ ሽብርተኝነትን በመዋጋት ግንባር ቀደም አገር ናት ያሉት ሚኒስትሩ የአል ሸባብ እንቅስቃሴ ትኩረት ሊሰጠው እንደሚገባና የደቡብ ሱዳን የተኩስ አቁም ስምምነትም ዳር ለማድረስ ተጨማሪ ጥረት ማድረግ እንደሚያስፈልግ ገልጸዋል።በሁለቱ አገራት መካከል የተደረሱ ስምምነቶች ተፈፃሚነት እንዲኖራቸው ለማድረግ መንግሥታቸው ጠንክሮ እንደሚሰራ መግለፃቸውን ኢዜአ ዘግቧል።